ไฟแนนซ์ทูเดย์
ดร.รักษ์ วรกิจโภคาทร ถือว่าเป็นเด็กปั้น “ไอแบงก์” ดาวรุ่งที่จะมาเป็นว่าที่เอ็มดีคนใหม่แทน “ธีรศักดิ์ สุวรรณยศ”
6 ก.ค. 2555

ดร.รักษ์ วรกิจโภคาทร ถือว่าเป็นเด็กปั้น “ไอแบงก์” ดาวรุ่งที่จะมาเป็นว่าที่เอ็มดีคนใหม่แทน “ธีรศักดิ์ สุวรรณยศ” 
ที่หมดวาระไปเมื่อเดือน มิ.ย.ที่ผ่านมา ถ่อมตัวยังไม่ลงสมัครชิงตำแหน่งเอ็มดีไอแบงก์ ไม่ใช่ว่าความสามารถไม่ถึง แต่คุณสมบัติไม่ได้เพราะ “ผมอายุยังไม่ถึง 45 ปี อยากจะเรียน วปอ. ยังไม่ได้เลย” งานนี้ขอบายไปก่อน ขอฝึกวิทยายุทธ์ศึกษางานอีกหน่อยแล้วกัน 




...เสียงบ่นจากกรมสอบสวนคดีพิเศษ (ดีเอสไอ) คดีเยาวชนภาคใต้ถูกแอบอ้างกู้เงินกองทุนให้กู้ยืมเพื่อการศึกษา (กยศ.) และถูกฟ้องร้องทวงหนี้ ยังไม่คืบหน้า นพ.ธาดา มาร์ติน ผู้จัดการกองทุน กยศ. ไม่ยอมมาแจ้งความและให้ข้อมูลในฐานะเจ้าทุกข์ ทำให้ดีเอสไอไม่สามารถดำเนินเป็นคดีพิเศษได้ ทั้งๆ ที่ดีเอสไอส่งเจ้าหน้าที่ลงใต้เพื่อเก็บข้อมูลหลักฐานครบแล้วมีมูลความผิดจริงๆ 
...เห็นกองทุนประกันสังคมบริหารเงินแล้วเหนื่อยใจแทน โครงการซื้อระบบคอมพิวเตอร์ฉาว 2,300 ล้านบาท หรือยังค้างคาในตรวจสอบอยู่ในสำนักงานคณะกรรมการป้องกันและปราบปราม การทุจริตแห่งชาติ (ป.ป.ช.) และกรมสอบสวนคดีพิเศษ (ดีเอสไอ) ยังจับคนผิดมาลงโทษไม่ได้ และปีหน้าครบกำหนดสัญญาเช่าระบบคอมพิวเตอร์แล้ว แต่ระบบยังใช้ไม่ได้ ที่น่าเจ็บใจคือปีหน้า สปส.ต้องเตรียมตั้งงบลงทุนระบบคอมพิวเตอร์อีกก้อนใหญ่ 
...ส่วนระบบเงินกองทุนทดแทนก็ไม่น้อยหน้า ระบบคอมพิวเตอร์ทำงามหน้า คำนวณเงินทดแทนไม่ได้ เจ้าหน้าที่ต้องคำนวณด้วยมือ ไม่รู้จะซื้อระบบคอมพิวเตอร์ มาทำไม แถมจะสั่งพิมพ์บัตรรับรองสิทธิประกันสังคมเพียงแค่ใบเดียว แต่ระบบพรินต์มาทั้งแผ่น 10 กว่าใบ ทำอย่างไงก็แก้ไขระบบไม่ได้ ทำงานแบบนี้ผลาญเงินผู้ประกันตนแท้ๆ 
...ผู้ประกันตนฝากเรื่องร้องเรียนมา ทำเรื่องเบิกเงินค่ารักษาพยาบาลในช่วงน้ำท่วมจนบัดนี้ผ่านมา 6 เดือนแล้ว ยังไม่ได้เงิน ไม่รู้ติดอยู่ตรงไหน จนน้ำจะท่วมรอบสองแล้ว เห็นใจผู้ประกันตนเจ้าของเงินหน่อยนะเขาเดือดร้อน